KATEHETSKA JESENSKA ŠKOLA za vjeroučitelje u posebnim uvjetima odgoja i obrazovanja Zagreb

 Nadbiskupijski pastoralni institut, Kaptol 29

14. i 15. listopada 2022.

Radionica: NA KRILIMA PRIPOVIJEDANJA

Voditeljica radionice: dr. sc. Martina Hranj

Opis radionice:

Radionica se sastoji od više etapa rada. U prvoj etapi rada polaznici će se međusobno više povezati pomoću igara koje uključuju imenovanje „drugim imenom“ prema omiljenom liku iz bajki ili crtića iz djetinjstva. Nadalje, u grupi će se izgraditi skulptura od „neočekivanih“, nestrukturiranih elemenata. U idućoj etapi dat će se pregled benefita koje omogućuje primjena usmenoga pripovijedanja na logoterapijskim načelima u odgoju i obrazovanju. Kako smo bića u komuniciranju, tako će se dati i pregled primjene elemenata usmenoga pripovijedanja u praksi komuniciranja. U trećoj etapi pripovijedat će se terapeutska priča kojoj će se izostaviti završetak te će polaznici trebati sami oblikovati kraj priče o čemu će se povesti diskusija uz refleksiju. Nakon toga polaznici imenuju svoj(e) strah(ove) i oblikuju ih na papiru. Zatim sudjeluju u procesu nastanka priče „ni iz čega“, iz škrabalica. Oblikujući svoje priče, dolaze do uvida da se uz oslanjanje na prapovjerenje može lakše doći do smislene strukture priče. U idućoj etapi pripovijeda se priča o orlu i životnim poteškoćama koje se mogu nadići uzdajući se u vlastite mogućnosti i sposobnosti koje su nam dane u konkretnom trenutku. Uz osobne refleksije na ispričanu priču prelazi se na zaključak i evaluaciju radionice pomoću završne priče o ljubavi, uspjehu i bogatstvu. Ciljevi radionice: Cilj radionice je pomoću metode usmenoga pripovijedanja (eng. storytelling) i rada na tekstu koji je utemeljen na logoterapijskim načelima, pružiti polaznicima uvid da unatoč strahu, nekim određenim poteškoćama na putu do ostvarenja cilja i naizgled nerazmrsivom čvoru, postoji svjetlo mogućnosti koje može rasplesti svako klupko problema u ravnu nit. Ako se oslonimo na mogućnosti komunikacije posredovane kroz pripovijedanje protkano logoterapijskim načelima, lakše je osloniti se na prapovjerenje i spoznaju da postoji Netko tko brine o nama. Na krilima pripovijedanja može se uzdići u visine! Ishodi radionice: Polaznici će nakon rada u radionici moći: - definirati usmeno pripovijedanje usmjereno na primjenu u odgoju i obrazovanju - opisati mogućnosti i benefite usmenoga pripovijedanja - koristiti metode dovršene priče (preoblikovanoga kraja) - pomoću procesa nastanka priče iz škrabalica uvidjeti da pomoću prapovjerenja lakše nalazimo put prema smislu - koristiti elemente usmenoga pripovijedanja u svom radu - primijeniti metodu opuštanja za kvalitetniji rad bez stresa i treme.